**SZAKMAI UTASÍTÁS**

A KÖZÉPSKOLÁK RÉSZÉRE

A KÖZVETLEN OKTATÁS ÉS A TÁVOKTATÁS

MEGSZERVEZÉSÉRE ÉS MEGVALÓSÍTÁSÁRA

A 2020/2021 ISKOLAÉVBEN

**Bevezető rendelkezések**

A 2020/2021. iskolaévben közvetlenül és távoktatással történő oktatás megszervezésére és megvalósítására vonatkozó szakmai utasítás (a továbbiakban: Szakmai utasítás) részletesen rendelkezik a 2020/2021. iskolaévi oktatás megszervezésével és megvalósításával kapcsolatos kérdésekről.

A 2019/2020. iskolaévben, a Szerb Köztársaság Kormányának a felsőoktatási intézményekben, a középiskolákban és az általános iskolákban a tanítás, valamint az iskoláskor előtti intézmények rendes munkájának megszűntetéséről szóló határozatának (Az SZK 29/2020. számú, 2020.03.15-i Hivatalos Közlönye) alkalmazása céljából, a Veszélyhelyzet kihirdetéséről szóló határozattal (Az SZK 29/2020. számú, 2020.03.15-i Hivatalos Közlönye) és a Veszélyhelyzet ideje alatti intézkedésekről szóló utasítással (Az SZK 31/2020. számú, 2020.03.16-i Hivatalos Közlönye) összhangban, az Oktatási, Tudományügyi és Technológia-fejlesztési Minisztérium (a továbbiakban: Minisztérium), mint az oktatásért és nevelésért illetékes állami szerv, megszervezte a távoktatást, ezen a módon biztosítva a munka folytonosságát.

A távoktatás a középiskolák számára a 2019/2020. tanév végéig volt megszervezve. A hét általános műveltségi tantárgyból és a tizenöt tevékenységi területet felölelő kulcsfontosságú elméleti tantárgyból az órákat a Közszolgálati Média RTS 2 csatornája és az RTS Planeta csatornája közvetítette.

**AZ OKTATÓ-NEVELŐ MUNKA A KÖZÉPISKOLÁKBAN**

**A 2020/2021. ISKOLAÉVBEN**

**Jogi keret**

A Szakmai utasítás meghozatala a rendkívüli állapot vagy veszélyhelyzetek és körülmények alatti oktatásra vonatkozó rendelkezésekkel összhangban történik. Az összes említett tevékenység megvalósításának jogalapját Az oktatási és nevelési rendszer alapjairól szóló törvény (Az SZK Hivatalos Közlönye, 88/2017., 27/2018.-más tv., 10/2019. és 6/2020. szám) 105. szakaszának 2. bekezdése és A középfokú oktatásról és nevelésről szóló törvény (Az SZK Hiv. Közlönye, 55/2013., 101/2017. és 27/2018. szám-más tv. és 6/2020. szám) 27. szakasza és 28. szakasza képezi.

A Minisztérium megszervezi a Szerb Köztársaság területén működő középiskolák, illetve a 2020/2021. iskolaévben a tanítás minden megvalósítójának előkészítését, az epidemiológiai biztonságra vonatkozó ajánlásokkal összhangban.

Az Utasítás a gimnáziumoknak és a középiskoláknak, a tanulóknak, szülőknek, illetve más törvényes képviselőnek (a továbbiakban: szülők), tanügyi tanácsosoknak és a Minisztérium többi foglalkoztatottjának szól.

**Külön program**

Az oktató-nevelő munka a 2020/2021. iskolaévben közvetlen oktatással és távoktatással valósul meg.

A külön programot, amit a középiskolák alkalmaznak a Szerb Köztársaság területén a 2020/2021. iskolaévben, az Oktatásfejlesztési Intézet dolgozza ki, az oktatás és nevelés alapjairól rendelkező törvény alapján.

A külön program tartalmazza:

* az óra időtartamát;
* ajánlásokat a tanítás és a tanulás megszervezésére;
* az előírt célokat, kimeneteleket és követelményszinteket, illetve a képesítési követelményeket biztosító nélkülözhetetlen tartalmakat a tanítás-tanulási programmal összhangban;
* a didaktikai-módszertani utasításokat a program megvalósításához;
* a külön program megvalósításának időszakát.

A Törvénnyel összhangban, az óra (elméletek, gyakorlatok és gyakorlati képzés), a külön program alapján 30 percig tart.

A Külön program két módon valósul meg:

A modell: Távoktatással

B modell: Kombinált modell szerinti tanítással

**Távoktatás**

A távoktatás az oktató-nevelő munka külön formája, mely által a tanulók középfokú képesítést szereznek oly módon, amely biztosítja az előírt célok, kimenetelek és követelményszintek, illetve képesítési követelmények megvalósítását úgy, hogy az előírt tanítás-tanulási terv és program egészét és/vagy egy részét a korszerű oktatási információs kommunikációs technológia eszközeit használva valósítják meg, anélkül, hogy közvetlenül az iskolában tartózkodnak, illetve más olyan helyeken, amelyekben szokásosan a gyakorlati oktatás vagy a gyakorlatok valósulnak meg.

Az oktatásnak ezt a formáját akkor kell alkalmazni, amikor a tanulók és a tanárok biztonságának és egészségének megóvása érdekében az oktatás nem az iskolában valósul meg.

A távoktatás abban az esetben is alkalmazható, amikor az iskola tanulói bizonyos részének biztonsági és egészségügyi okok miatt nincs módja részt venni a rendes tanításban az iskolában.

A távoktatást az iskola tanulói számára kell megszervezni, és a tanítást, valamint a szervezett munka egyéb formáit (egyéni, csoportos vagy osztály) öleli fel.

A távoktatás megszervezése a Külön program szerint történik.

Középiskola választja ki a tanításirányítási rendszert[[1]](#footnote-1), amelyet a távoktatásra fog használni.

A tanításirányítási rendszer speciális szoftver, amit az oktatási folyamat tervezésére és megvalósítására kell használni az online környezetben, amely biztosítja az összes részt vevő interakcióját, valamint a tanulói teljesítmény értékelésének feltételeit.

A tanítás tervezése a tanításirányítási rendszer keretében, többek között magába foglalja a digitális oktatási tartalmak létrehozását, a nyílt oktatási erőforrások hozzáadását, a tanulási tevékenységek kidolgozását (feladatok, műhelyek, fórumok), amelyek visszacsatolást és korcsoporton belüli tanulást biztosítanak. Ezek a specializált szoftverek biztosíthatják a tanulói teljesítmény formatív és összegző értékelését, amennyiben a járványügyi intézkedések szerint a közvetlen tanítás még a legkisebb csoportokban sem lesz ajánlatos.

**Kombinált modell szerinti oktatás**

Az oktatás a gimnáziumokban és a középiskolákban kombinált modell szerint történik, ami alatt az alábbiakat kell érteni:

* Az I-IV. osztályos tanulók egy héten közvetlen tanításra mennek az iskolába, a következő héten pedig az órákat távoktatás útján valósítják meg. A váltást az első és a második osztályos tanulók, illetve a harmadik és a negyedik osztályos tanulók képezik. Más beosztás is lehetséges, ha az jobban szolgálja azt az alapvető célt, hogy az iskolában optimális létszámban legyenek a tanulók, a tanulók és a tanárok biztonsága és egészsége megóvásának intézkedései teljesülése miatt;
* Ha az osztály tanulóinak száma több mint 16, az osztályt két csoportba kell osztani (az iskola választja meg a csoportba osztás legoptimálisabb kritériumát);
* Ha az osztály, illetve a gyakorlatra, gyakorlati képzésre, idegen nyelvre stb. alakított csoport létszáma 16-nál kevesebb, ebben az esetben a tanítás csoportba osztás nélkül történik, és mindig az iskolában. Tehát, ha a tanulók azon a héten távoktatás útján követik a tanítást, ebben az oktatási formában az iskolában részesülnek. Az iskolának figyelmesen kell kidolgoznia az órarendet, hogy biztosítsa ezeknek az óráknak a folytonosságát a tanulók számára;
* Az osztályozás ezen oktatási modell szerint akkor történik, amikor a tanulók az iskolában vannak, az osztályozás minden elvét szem előtt tartva;
* A tanuló csoportnak, ha a tanítás az iskolában van számára, minden órarend szerinti óráját meg kell tartani. Az iskolák adaptálhatják úgy az órarendet, hogy a nagyobb heti óraszámú tantárgyat két órával vagy tömbórával tartják, hogy a tanárok száma, akik minden nap mennek az iskolába, optimális számú legyen;
* Az órák 30 percesek. A váltások közötti szünet a tantermek, folyosók, laboratóriumok, műhelyek, könyvtárak és az iskola minden más – tanításra és tanulásra szolgáló helyiségének rendszeres takarítására és fertőtlenítésére szolgál. Emellett a váltások közötti teljes idő kihasználható a gyakorlati oktatási formák megvalósítására, különösen abban a helyzetben, amikor a tanulóknak nincs lehetőségük ezt az oktatási formát a munkáltatónál teljesíteni, akivel az iskolának megfelelő szerződése van;
* Azon a munkahéten, amikor a tanuló csoport nem megy iskolába, hanem távoktatásban részesül, arra kell törekedni, hogy az oktatási tartalmak a távoktatás fejezetben bemutatott módon valósuljanak meg;
* A közvetlen iskolai tanításra való felkészülés alkalmával a tanárok a tanítási egységeket digitális formában dolgozzák ki, hogy azokat a távoktatási modell szerint is használni lehessen (kérdések, feladatok, tanulást segítő anyagok, gyakorlatok stb.);
* Javasolt az iskoláknak, hogy a tanári szaktestületek közösen készítsék el és megosszák egymással az oktatási tartalmakat. Ez különösen azon iskolák számára fontos, amelyekben ugyanazon tantárgyat ugyannak az osztálynak ugyanolyan vagy hasonló program szerint több tanár valósít meg. Kívánatos az együttműködés a tanerő megosztása érdekében az iskolák között is az iskolaközösségek keretében, illetve az egyes tantárgyak szakmai egyesületei vonatkozásában is.

Általános megjegyzések

* Az igazgató és a szakmunkatársak követik a tanítást és hozzáférésük van a virtuális tantermekhez, online órákhoz és a távoktatás egyéb formáihoz.
* A hét általános műveltségi tantárgy (matematika, szerb nyelv és irodalom, fizika, kémia, történelem, földrajz és biológia) és az összes munkaterület képzési profiljainak kulcsfontosságú tantárgyai esetében felvételezett órák készülnek, amelyek felkerülnek a platformra (az RTS nemzeti közmédia szolgáltató és/vagy más webhely).
* A szakközépiskola a szakmai gyakorlatot a törvény és a munkáltató által a vállalatra - ahol azt teljesíteni kell - előírt intézkedések alapján szervezi meg. Tekintettel arra, hogy a gyakorlati oktatás és a szakmai gyakorlat az egészségügyi középiskolák számára nem valósul meg az egészségügyi intézményekben, az iskoláknak elő kell készíteniük a tervet az oktatás ezen formájára az iskolai kabinetekben, a képesítési követelmények szükséges kompetenciáinak megszerzését biztosító szimulációkat és a gyakorlati oktatás többi alkalmas formáját a lehető legmagasabb mértékben alkalmazva.
* A tanítás megvalósítását úgy kell megszervezni, hogy minden tagozatnak (csoportoknak) legyen saját tanterme, illetve a kisszünetek alatt ne legyen tanterem/kabinet váltás, kivéve, ha az a tantárgy sajátossága és bizonyos felszerelés, oktatóeszköz miatt nélkülözhetetlen.
* Az iskolák augusztus 24-ig megküldik a tanítás megszervezésének és megvalósításának operatív tervét a tervezett órák tagozatonkénti órarendjével az illetékes iskolaigazgatóságnak jóváhagyásra, a kiválasztott platformot a távoktatásra, az aktivitásokat, amelyek biztosítják, hogy minden tanuló be legyen vonva a munkába stb.
* Az iskola készíti el az órák kezdetének beosztását, valamint heti és havi megszervezését.
* Az igazgató külön figyelemmel szervezi meg az ügyeleteket az iskolaépületben a munkanap folyamán (a folyosókon, az udvarban az iskola bejáratánál), a tanulók és a dolgozók epidemiológiai és minden más biztonsága fokozásának érdekében.
* Minden iskolaépületben be kell tartani az összes járványügyi intézkedést.

Szám: 610-00-00674/2020-07

Belgrád, 2020. augusztus 11.

**Mladen Šarčević, s. k.**

**MINISZTER**

[A fordítást a Tartományi Fordítószolgálat készítette]

1. Irányelvek a tanításirányítási rendszer kiválasztására:

- a tartalmak és tevékenységek bármikor elérhetők, a programtól és a felhasználó munkatempójától függően (a - hét mind a 7 napján 24 órán keresztül);

- zárt oktatási megoldás (illetéktelen személy számára nincs belépési ehetőség);

- internet útján elérhető, a különböző digitális készülék segítségével (számítógép, laptop, tablet, mobiltelefon) az installált operációs rendszer változatára tekintet nélkül (Windows/AndroidIiOS/MacOS);

- szerb nyelvre és/vagy nemzeti kisebbségi nyelven van beállítva;

- lehetővé teszi a szöveget, képet, hangot, videó felvételt tartalmazó digitális tartalmak létrehozását és oktatási weboldalakhoz vezető linkeket, amelyekre a tanár a diákokat utasítja;

- lehetővé teszi alapvető adatbázisok beolvasását és átvételét (szöveges dokumentum, táblázatos számítás, multimédiás prezentációk);

- beépített funkciókkal rendelkezik, amelyek lehetővé teszik a kommunikációt a tanár és a diákok, a diákok és a diákok között;

- lehetővé teszi a konferencia eszközök integrációját (videó felvételek, hang, képernyő megosztása) és lehetőség van az online előadás/ program felvételére, továbbá olyan felvételekre, amelyek minden diák számára elérhetők lehetnek kérésükre (VoD – Video on Demand);

- lehetőséget ad a tanároknak a diákjaik tudásának ellenőrzését szolgáló kvízek/tesztek vagy felmérők összeállítására;

- lehetőséget biztosít az oktatási anyagok és a diákok munkáinak tárolására;

- rendelkezik más webes megoldások integrálási lehetőségével;

- minden oktatási anyag reális időben elérhető. [↑](#footnote-ref-1)